**Vyhlásenie**

**Ministerstva spravodlivosti Slovenskej republiky**

**o rozporoch k návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony**

Návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony (ďalej len ,,návrh“), sa predkladá na rokovanie Hospodárskej a sociálnej rady Slovenskej republiky s rozpormi.

**Rozpory s pripomienkujúcimi subjektmi  pretrvávajú v nasledovných oblastiach:**

**1. Generálna prokuratúra Slovenskej republiky**

**1.1. Pripomienky uplatnené nad rámec návrhu**

Pripomienkujúci subjekt si v rámci medzirezortného pripomienkového konania k návrhu uplatnil viacero zásadných pripomienok nad rámec návrhu.

Stanovisko predkladateľa:

Vzhľadom na podstatný zásah do právnej úpravy trestnoprávnych kódexoch v prípade navrhovaných legislatívnych zmien si problematika vyžaduje podrobnú analýzu a širšiu odbornú diskusiu a zároveň je potrebné, aby tieto navrhované zmeny boli predmetom riadneho medzirezortného pripomienkového konania. Predložené návrhy na legislatívne zmeny budú zaradené do najbližšej novely Trestného zákona a Trestného poriadku.

**2. Asociácia zamestnávateľských zväzov a združení Slovenskej republiky, Slovenská lekárska komora, Asociácia nemocníc Slovenska**

**2.1. Nová skutková podstata trestného činu falšovania a vyhotovenia nepravdivej zdravotnej dokumentácie (§ 352a)**

Pripomienkujúce subjekty nesúhlasia s konceptom zavedenia nového trestného činu falšovania a vyhotovenia nepravdivej zdravotnej dokumentácie podľa § 352a do Trestného zákona a požadujú jeho vypustenie bez náhrady.

Stanovisko predkladateľa:

Predkladateľ trvá na navrhovanej právnej úprave, pretože zavedenie nového trestného činu falšovania a vyhotovenia nepravdivej zdravotnej dokumentácie je vyjadrením reakcie na absenciu trestnoprávnej zodpovednosti za manipuláciu s údajmi, ktoré sú obsiahnuté v zdravotnej dokumentácii. Navrhovaná právna úprava reaguje na požiadavky aplikačnej praxe a nemožnosť postihovať v trestnoprávnej rovine takéto druhy konania.